***Piratene*** er en norsk actiondrama og ungdomsfilm fra 1983 regissert av Morten Kolstad. Hovedrollene spilles av Trond Peter Stamsø Munch og Kristian Figenschow, mens sentrale biroller spilles av Guri Johnson, Bjørg Marit Aga, Per Jansen og Lars Andreas Larssen. Både manus og bok er ved Bjørn-Erik Hanssen.

Filmen inneholder mye norsk pop- og rockemusikk fra tidlig 1980-tall.

Handling
--------

Filmen følger en gjeng arbeidsløs ungdom i småbyen Svolvær i Lofoten. Forholdene i den lille fiskebyen er skrale for ungdommene, og mangel på arbeid gjør at de bare blir gående å drive dank. De blir etterhvert frustrerte over sin perspektivløse livssituasjon og starter derfor en illegal nærradio. Radioen er ment å være et supplement til trauste NRK. Raskt utarter radiodriften til ungdommene til en mobil piratradio som angriper byens samfunnsstøtter og de håpløse arbeidsmulighetene for ungdommen.

Gjennom sine radiosendinger provoserer ungdommene både lokalsamfunn og myndigheter. Etterhvert settes både peilebiler og politistyrker inn for å få kneblet den mobile radioen. Dette er imidlertid lettere tenkt enn gjort, og til slutt mobiliseres alle krefter i en avgjørende jakt på ungdommene. Filmen får en dramatisk slutt.

Om filmen
---------

### Filmanmelderne

Filmen ble godt mottatt av publikum og presse da den gikk på kino. Per Haddal, *Aftenposten* skrev blant annet: «Man imponeres over den uforferdede fremferd som regissøren Morten Kolstad lokker ut av de debuterende amatører i hovedrollene. Man imponeres over naturkulissene fra Svolvær, og man humrer over Lars Andreas Larssen som ordfører full av floskler, samt gleder seg over at ungdommen ikke synker hen i tiltaksløshet. Det er altså blitt en ganske fengende film, som har lykkes godt på sine premisser». *Arbeiderbladets* Bjørn Granum var litt mer kritisk, men skrev fordelaktig at: «Et ungdommelig publikum vil nok lett identifisere seg med hovedpersonene, der særlig Trond Peter Munch viser friske og lovende takter».

#### Omtale i ettertid

Bergen filmklubb beskrev i 2004 filmen slik: «Mye av det vi har sett av ungdommelig opprør i norsk film tidligere kommer gjerne til uttrykk gjennom anarkistisk-kverulantiske meninger. I *Piratene* er det imidlertid kampen for tilværelsen som preger opprøret. Den deprimerende arbeidsløsheten gjør at skytset blir rettet mot det bestående samfunn – et samfunn som ikke synes å ha bruk for dem».

Filmen fikk terningkast 4 av *Dagbladet* under en vurdering i 2004.

### Priser

Den ble tildelt «Billettprisen» ved Den Norske Filmfestivalen i 1983.

### Musikk

Filmen inneholder låter fra følgende artister/grupper:

* Åge Aleksandersen med *Rene Reidar*.
* Fandens oldemor med *Ka ska du bli?*
* Fetter Anton med *Sure typa* og *Drømmecowboyen*
* KZ 40 med *Vi gjer nu fan*
* Adams Fall med *Komme seg vekk*

Den inneholder ellers musikalske innslag fra artister som Knut Hallvard Johansen, Inge Kolsvik, Henning Gravrok og Arvid Esperø. Odd Arvid Eilertsen stod for originalmusikken.

### Bakgrunn

Bjørn-Erik Hanssen skrev opprinnelig historien som et skuespill for ungdom i Lofoten i 1979, og kalte stykket *Radio Feskslo*. Ideen fikk han da han vandret rundt i Svolvær, samtidig som han leste i avisa om de franske stålarbeidernes kamp for å bevare arbeidsplassene sine ved hjelp av senderen "Radio Stålhjerte". Skuespillet ble oppført åtte ganger og Hanssen spilte selv en av rollene. Senere kjøpte Norsk Film materialet, og i samarbeid med Erik Løchen og regissør Morten Kolstad ble stoffet omarbeidet til film. Det har også blitt både roman og radioteater av "Radio Feskslo".

### Annet

Filmens actionfylte sluttscene markerte starten på det som gikk under betegnelsen «helikopterperioden» i norsk film.

I rollene
---------

|  |  |
| --- | --- |
| * Trond Peter Stamsø Munch – Ronnie Sjøstrøm
* Kristian Figenschow – Jørgen
* Guri Johnson – May
* Bjørg Marit Aga – Bente
* Per Jansen – Hermansen, Jørgens far
* Karin Haugen – Fru Hermansen
* Sigmund Sæverud – Ronnies far (Bjarne Sjøstrøm)
* Julie Øksnes – Ronnies mor
* Lars Andreas Larssen – Ordføreren
* Jarle Halland – Politikonstabel
 | * Wilfred Breistrand – Dr. Bakke
* Jann H. Engstad – Karlsen
* Odd Furøy – Politimesteren
* Kirsten Hofseth – Fru Svendsen
* Thor H. Jensen – Roar
* John Sigurd Kristensen – Mann i peilebil
* Einar Lunde – Nyhetsoppleser i Dagsrevyen
* Torill Øyen – Mays mor
* Odd Stemland
 |

Referanser
----------

1. ↑  «Radio kan være farlig». *NRK*. 2003. Besøkt 1. september 2008. «*Man imponeres over den uforferdede fremferd som regissøren Morten Kolstad lokker ut av de debuterende amatører i hovedrollene*»
2. ↑  Braaten, Lars Thomas (1995). *Filmen i Norge*. Norge. s. 393. ISBN 82-417-0195-0.
3. ↑  «Tune in på Radio Feskslo». **Bergen filmklubb**. 2004. Arkivert fra originalen 17. august 2007. Besøkt 1. september 2008. «*I Piratene er det imidlertid kampen for tilværelsen som preger opprøret*»
4. ↑  «filmer». *Dagbladet*. 28. juli 2004. Besøkt 1. september 2008.
5. ↑  «Tune in på Radio Feskslo». **Bergen filmklubb**. 2004. Arkivert fra originalen 17. august 2007. Besøkt 30. november 2007. «*Hanssen skrev opprinnelig historien som et skuespill for ungdom i Lofoten i 1979*»
6. ↑  «Tune in på Radio Feskslo». **Bergen Filmklubb**. Arkivert fra originalen 17. august 2007. Besøkt 1. september 2008.

Eksterne lenker
---------------

* (en) *Piratene* på Internet Movie Database Rediger på Wikidata

* (no) *Piratene* i Nasjonalbibliotekets filmografi Rediger på Wikidata

* (no) *Piratene* hos Filmfront Rediger på Wikidata

* (sv) *Piratene* i Svensk Filmdatabas Rediger på Wikidata

* (da) *Piratene* i Danmark Nationale Filminstitut Rediger på Wikidata

* (en) *Piratene* på AllMovie Rediger på Wikidata

* (en) *Piratene* på Rotten Tomatoes Rediger på Wikidata